**Regelverket for den nye spesialiteten for leger i rus- og avhengighetsmedisin er sendt på ekstern høring.**

Helsedirektoratet har i samarbeid med en ekstern arbeidsgruppe og gjennom en intern prosess i direktoratet laget utkast til spesialistregler og overgangsregler. Det er også utarbeidet en mer omfattende rapport som redegjør for andre forhold vedrørende den nye spesialiteten.

Dokumentene er nå sendt på ekstern høring. For å lese mer, følg nedenstående lenke:

<http://helsedirektoratet.no/Om/hoyringar/Sider/spesialist-og-overgangsregler-for-ny-russpesialitetsialitet.aspx>

Dette betyr at vi har kommet et godt skritt videre i arbeidet med å etablere spesialiteten. Regelverket er utformet på bakgrunn av det generelle regelverket som beskriver spesialistutdanning av leger slik det fungerer i dag og de to dokumentene som beskriver spesialistregler og overgangsregler er derfor kortfattet og i samme format som for eksempel regelverket for spesialistutdanning i psykiatri. Rapporten er mer omfattende og beskriver detaljer og andre forhold som vedrører spesialistutdanningen.

Vi håper å kunne godkjenne de første spesialister etter overgangsregler høsten 2014. Senere på høsten 2014 vil de første utdanningsinstitusjonene kunne godkjennes. Planen er at de første leger i spesialisering kan påbegynne et 5-årig utdanningsløp fra januar 2015.

Norge er det første land i verden som etablerer en egen spesialitet for leger i rusmedisin og det er stor interesse internasjonalt. Først og fremst vil dette bety at pasienter med ruslidelser får leger som er atskillig bedre faglig skolert. Den nye spesialiteten i rus- og avhengighetsmedisin vil også bidra til mer forskning og fagutvikling i tverrfaglig spesialisert rusbehandling (TSB) og øke rekrutteringen av leger som vil jobbe med pasienter med rusproblemer.